
PATVIRTINTA
Skuodo rajono savivaldybės tarybos 
2026 m. rugpjūčio 27 d. sprendimu Nr. T9-143

SKUODO RAJONO SAVIVALDYBĖS VIETINĖS RINKLIAVOS UŽ KOMUNALINIŲ ATLIEKŲ IR KOMUNALINĖMS ATLIEKOMS NEPRISKIRIAMŲ BUITYJE SUSIDARANČIŲ ATLIEKŲ TVARKYMĄ LENGVATŲ TEIKIMO TVARKOS APRAŠAS

I SKYRIUS
BENDROSIOS NUOSTATOS

1. Skuodo rajono savivaldybės (toliau – Savivaldybės) vietinės rinkliavos už komunalinių atliekų ir komunalinėms atliekoms nepriskiriamų buityje susidarančių atliekų tvarkymą lengvatų teikimo tvarkos aprašas (toliau – tvarkos aprašas) reglamentuoja vietinės rinkliavos už komunalinių atliekų ir komunalinėms atliekoms nepriskiriamų buityje susidarančių atliekų tvarkymą (toliau – vietinės rinkliavos) lengvatų taikymą, dokumentų pateikimo ir atsiskaitymo tvarką bei procedūras.
2. Tvarkos apraše naudojamos sąvokos:
2.1. Daugiavaikė šeima – šeima, auginanti ir (ar) globojanti tris ir daugiau vaikų.
2.2. Namų ūkis – atskirai gyvenantis vienas fizinis asmuo arba grupė viename būste gyvenančių fizinių asmenų, kurie dalijasi išlaidas ir bendrai apsirūpina gyventi būtinomis priemonėmis.
2.3. Vietinė rinkliava už komunalinių atliekų ir komunalinėms atliekoms nepriskiriamų buityje susidarančių atliekų, kaip jos suprantamos Lietuvos Respublikos atliekų tvarkymo įstatyme, tvarkymą – tai Skuodo rajono savivaldybės tarybos sprendimu nustatyta privaloma įmoka.
2.4. Vietinės rinkliavos mokėtojas – fizinis arba juridinis asmuo (taip pat užsienio valstybės juridinio asmens filialas ar atstovybė), kuriam teisės aktų nustatyta tvarka atsiranda prievolė mokėti Savivaldybės tarybos nustatytą vietinę rinkliavą, išskyrus juridinius asmenis ir juridinių asmenų padalinius, turinčius leidimus, kuriuose nustatyti atliekų tvarkymo reikalavimai negali būti įvykdyti Savivaldybės organizuojamoje atliekų tvarkymo sistemoje.
2.5. Vietinės rinkliavos už komunalinių atliekų ir komunalinėms atliekoms nepriskiriamų buityje susidarančių atliekų, kaip jos suprantamos Lietuvos Respublikos atliekų tvarkymo įstatyme, tvarkymą lengvata (toliau – lengvata) – Savivaldybės tarybos nustatyta tvarka taikomas vietinės rinkliavos dydžio sumažinimas arba visiškas atleidimas nuo jos mokėjimo tam tikriems rinkliavos mokėtojams, atitinkantiems Savivaldybės nustatytas sąlygas.
2.6. Vietinės rinkliavos administratorius – Savivaldybės administracijos direktoriaus paskirtas specialistas, vykdantis vietinės rinkliavos administravimo funkcijas.
3. Lengvata taikoma:
3.1. fiziniams asmenims, deklaravusiems gyvenamąją vietą Savivaldybėje ir valdantiems daugiabučio namo butą ar individualų gyvenamąjį namą nuosavybės teise;
3.2. fiziniams asmenims, kurie Savivaldybėje nuomojasi gyvenamąjį būstą ir yra jame deklaravę savo gyvenamąją vietą;
3.3. fiziniams asmenims, kurie nėra deklaravę gyvenamosios vietos Savivaldybėje, tačiau nuosavybės teise valdo Savivaldybės teritorijoje esantį daugiabučio namo butą ar individualų gyvenamąjį namą;
3.4. juridiniams asmenims, nuosavybės ar kitu teisėtu pagrindu valdantiems Savivaldybės teritorijoje esančius daugiabučių namų butus ar individualius gyvenamuosius namus;
3.5. fiziniams ar juridiniams asmenims, valdantiems Savivaldybės teritorijoje esančius negyvenamosios ar kitos paskirties pastatus, kuriuose nevykdoma ūkinė, komercinė ar kita veikla.


II SKYRIUS
LENGVATŲ TEIKIMO TVARKA

4. Vietinės rinkliavos administratorius, gavęs Savivaldybės administracijos direktoriaus įsakymu patvirtintą vietinės rinkliavos mokėtojų, kuriems suteikiama lengvata, sąrašą, perskaičiuoja mokėtiną vietinės rinkliavos dydį, pritaikydamas nustatytą lengvatą. 
5. Sumažintas vietinės rinkliavos dydis nurodomas vietinės rinkliavos mokėjimo pranešime.
6. Nuo vietinės rinkliavos atleidžiami:
6.1. Nekilnojamojo turto registre įregistruotų negyvenamų statinių savininkai ar jų įgalioti asmenys, jeigu statinyje yra įvykusi ir (ar) nepašalinta avarija arba statinio naudojimas sustabdytas statinio naudojimo priežiūrą atliekančio viešojo administravimo subjekto, vadovaujantis Lietuvos Respublikos statybos įstatymo nuostatomis.
6.2. Fiziniai ir juridiniai asmenys, Savivaldybės teritorijoje nuosavybės teise valdantys gyvenamosios ar kitos paskirties nekilnojamojo turto objektą, kuris yra sudegęs, fiziškai sunaikintas, netinkamas naudoti pagal paskirtį arba neišlikęs, tačiau įregistruotas Nekilnojamojo turto registre.
7. Nuo vietinės rinkliavos mokesčio einamaisiais metais gali būti atleidžiami vietinės rinkliavos mokėtojai, kuriems priklausantys pastatai (išskyrus sodų ir garažų paskirties) ar butai mokestiniais metais nebuvo naudojami, arba kuriuose nevykdoma veikla, pateikiant pažymą iš licencijuoto elektros energijos tiekėjo, kad sunaudotas elektros energijos kiekis nuo einamųjų metų sausio 1 dienos iki lapkričio 1 dienos neviršija 50 kWh.
8. Kai gyvenamosios patalpos, besiribojančios viena su kita, Nekilnojamojo turto registre įregistruotos atskirais vienetais, priklauso vienam savininkui bei naudojamos vieno ir to paties savininko kaip vientisas gyvenamasis būstas, pagal savininko pateiktą ir seniūno, daugiabučio namo įgalioto asmens, bendrijos pirmininko ar daugiabučio namo administratoriaus patvirtintą prašymą, savininkas laikomas vienu rinkliavos mokėtoju.
9. Vietinės rinkliavos dydžio kintamoji dalis mažinama 50 procentų Skuodo rajone gyvenamąją vietą deklaravusiems studentams, studijuojantiems aukštojoje mokykloje pagal nuolatinės studijų formos programą arba besimokantiems profesinio mokymo įstaigoje pagal nuolatinio mokymo formos programą. Studentai, turintys teisę į šią lengvatą, kreipiasi į gyvenamosios vietos seniūniją ir iki einamųjų metų lapkričio 1 dienos pateikia švietimo įstaigos, kurioje studijuoja, išduotą pažymą, patvirtinančią studijas.
10. Daugiavaikėms šeimoms taikomos šios vietinės rinkliavos lengvatos:
10.1. Šeima, auginanti ir (ar) globojanti tris ar daugiau nepilnamečių vaikų (iki 18 metų), už tame pačiame nekilnojamojo turto objekte deklaruotus vaikus (įvaikius, globojamus vaikus) vietinę rinkliavą moka ne daugiau kaip už 2 vaikus.
10.2. Ši lengvata (apmokestinimas ne daugiau kaip už 2 vaikus) taip pat taikoma ir už vyresnius vaikus (iki 24 metų imtinai), jeigu jie nedirba ir mokosi bendrojo ugdymo mokyklose, profesinio mokymo įstaigose arba studijuoja aukštosiose mokyklose pagal nuolatinės (dieninės) studijų formos programą.
10.3. Kiti suaugę pilnamečiai šeimos nariai, kurie yra deklaravę gyvenamąją vietą tame pačiame turto vienete, vietinę rinkliavą moka bendra Savivaldybės tarybos nustatyta tvarka.
10.4. Pritaikius šią lengvatą daugiavaikei šeimai, kitos tvarkos apraše numatytos 50 proc. lengvatos kitiems šeimos nariams papildomai ir atskirai netaikomos.
11. Vietinės rinkliavos dydžio kintamoji dalis mažinama 100 procentų Skuodo rajone gyvenamąją vietą deklaravusiems nuolatinės privalomosios pradinės karo tarnybos kariams, tarnaujantiems Lietuvos kariuomenėje. Kariai, turintys teisę į šią lengvatą, kreipiasi į gyvenamosios vietos seniūniją ir pateikia Lietuvos kariuomenės išduotą pažymą, patvirtinančią tarnybą, ne vėliau kaip po 30 dienų nuo tarnybos pabaigos (išleidimo į atsargą dienos).
12. Metinė vietinė rinkliava negali viršyti 1 procento disponuojamų namų ūkio metinių pajamų. Jeigu priskaičiuota suma viršija šią ribą, nekilnojamojo turto savininko ar jo įgalioto asmens, arba vieno iš bendrasavininkių (arba abiejų) prašymu taikoma lengvata daliai, viršijančiai 1 procentą pajamų. Ši nuostata taikoma tik Skuodo rajone gyvenamąją vietą deklaravusiems asmenims. Lengvata taikoma už praėjusius kalendorinius metus, atsižvelgiant į tais metais priskaičiuotą vietinės rinkliavos sumą ir tų pačių metų namų ūkio disponuojamas pajamas, patvirtintas pajamų deklaracijoje, kuri sudaroma einamųjų metų pradžioje. Prašytojas turi pateikti:
12.1. laisvos formos prašymą;
12.2. asmens pajamų deklaraciją (ar jos duomenimis pagrįstą pažymą), apimančią visų namų ūkyje gyvenančių asmenų (išskyrus nepilnamečius vaikus) per praėjusius kalendorinius metus gautas pajamas. Šie duomenys naudojami išskirtinai tik lengvatos dydžio apskaičiavimui, užtikrinant konfidencialumą teisės aktų nustatyta tvarka;
12.3. prašymas dėl lengvatos už praėjusius kalendorinius metus teikiamas ne vėliau kaip iki einamųjų metų gegužės 1 dienos, kai pajamų deklaracijos duomenys už praėjusius metus jau yra suformuoti ir prieinami.
13. Vietinės rinkliavos mokėtojai moka tik vietinės rinkliavos pastoviąją dalį, jeigu jie yra įtraukti į Savivaldybės administracijos seniūnijų sudarytus ir Savivaldybės administracijos direktoriaus įsakymu patvirtintus atliekų turėtojų (išskyrus daugiabučių namų gyventojus) sąrašus. Į šiuos sąrašus įtraukiami atliekų turėtojai, kurių nekilnojamojo turto objektuose susidariusios komunalinės atliekos šalinamos į bendro naudojimo komunalinių atliekų surinkimo konteinerius, nes nėra galimybės jų surinkti ir išvežti tiesiogiai iš šių objektų.
14. Dėl tvarkos aprašo 6.2 papunktyje ir 7–13 punktuose nurodytų lengvatų taikymo vietinės rinkliavos mokėtojai privalo kreiptis į seniūniją, kurios teritorijoje yra turto vienetas ir pateikti asmens tapatybę patvirtinantį dokumentą bei vietinės rinkliavos už komunalinių atliekų tvarkymą mokėjimo pranešimo kopiją.
15. Prašymai lengvatoms išimties tvarka teikiami svarstyti Savivaldybės administracijos direktoriaus įsakymu sudarytai nuolatinei komisijai (toliau – Komisijai). Komisiją sudaro ne mažiau kaip 5 nariai. Komisijos pirmininką ir narius skiria Savivaldybės administracijos direktorius 2 metų kadencijai. Tas pats asmuo Komisijos nariu gali būti ne ilgiau kaip dvi kadencijas iš eilės. Komisijos nariais negali būti vietinės rinkliavos administratorius ir jam tiesiogiai pavaldūs darbuotojai. Ši Komisija nagrinėja prašymus tik esant ypatingoms, dokumentais pagrįstoms aplinkybėms: gaisro, stichinės nelaimės ar kitais objektyviais atvejais, kurie negalėjo būti numatyti ir aprašyti šiame apraše.
16. Seniūnas ir Komisija dokumentus su rekomendacija dėl lengvatos taikymo pateikia Savivaldybės administracijos direktoriui.
17. Asmenų, atleistų nuo vietinės rinkliavos mokėjimo, sąrašą įsakymu tvirtina Savivaldybės administracijos direktorius. Šis sąrašas nėra viešai skelbiamas.
18. Savivaldybės administracijos direktoriaus įsakymu patvirtinti asmenų, atleistų nuo vietinės rinkliavos mokėjimo, sąrašai vietinės rinkliavos administratoriui pateikiami iki einamųjų metų gruodžio 31 d.
19. Lengvatos nustatomos tik už einamuosius metus. Kiekvienais metais asmenys dėl lengvatos privalo kreiptis ir pristatyti reikiamus dokumentus iš naujo ne vėliau kaip iki einamųjų metų gruodžio 20 d.

III SKYRIUS
ASMENS DUOMENŲ TVARKYMAS IR APSAUGA

20. Vietinės rinkliavos mokėtojų asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo (Bendrasis duomenų apsaugos reglamentas) (toliau – BDAR) ir Lietuvos Respublikos asmens duomenų teisinės apsaugos įstatymu.
21. Duomenų valdytojas yra Skuodo rajono savivaldybės administracija. Duomenų tvarkymo teisinis pagrindas – BDAR 6 straipsnio 1 dalies c ir e punktai (teisinės prievolės vykdymas ir Skuodo rajono savivaldybės administracijai priskirtų viešosios valdžios funkcijų vykdymas).
22. Asmens duomenys (vardas, pavardė, asmens kodas, deklaruotos gyvenamosios vietos adresas, nuosavybės teisės į nekilnojamąjį turtą duomenys, namų ūkio pajamas įrodančios pažymos ir kiti su lengvatos taikymu susiję dokumentai) yra renkami ir tvarkomi tik šio tvarkos aprašo nustatytų vietinės rinkliavos lengvatų administravimo, lengvatų gavėjų tapatybės nustatymo bei teisėtumo vertinimo tikslais. Draudžiama šiuos duomenis naudoti bet kokiems kitiems su lengvatų teikimu nesuderinamiems tikslams.
23. Asmens duomenys gali būti perduodami tretiesiems asmenims (pvz., vietinės rinkliavos administratoriui ar kitoms valstybės/savivaldybės institucijoms) tik Lietuvos Respublikos įstatymų nustatytais atvejais arba sudarius atitinkamas asmens duomenų tvarkymo sutartis, atitinkančias BDAR 28 straipsnio reikalavimus, užtikrinančias asmens duomenų saugumą bei konfidencialumą.
24. Gauti asmens duomenys (įskaitant namų ūkio pajamų dokumentus) saugomi ne ilgiau nei tai yra būtina lengvatų pritaikymo, apskaitos bei kontrolės tikslams pasiekti, bet ne ilgiau nei nustatyta Lietuvos vyriausiojo archyvaro patvirtintuose dokumentų saugumo ir saugojimo terminų teisės aktuose. Pasibaigus saugojimo terminui, asmens duomenys yra negrįžtamai sunaikinami arba patikimai nuasmeninami.
25. Duomenų subjektai turi teisę susipažinti su savo asmens duomenimis, reikalauti ištaisyti netikslius duomenis, apriboti duomenų tvarkymą arba nesutikti su jų tvarkymu, taip pat kitas teisės aktuose įtvirtintas teises, kreipdamiesi į duomenų valdytoją (Skuodo rajono savivaldybės administraciją) teisės aktų nustatyta tvarka.

IV SKYRIUS
BAIGIAMOSIOS NUOSTATOS

26. Lengvatos teikiamos Savivaldybės biudžeto sąskaita.
27. Lėšų, skirtų lengvatoms, apskaitą tvarko vietinės rinkliavos administratorius.
28. Vietinės rinkliavos administratorius informuoja Savivaldybės administracijos Biudžeto valdymo skyrių ir Savivaldybės strateginio veiklos plano „Tvarios veiklos, saugios aplinkos užtikrinimas bei verslo ir žemės ūkio plėtra“ programos koordinatorių apie suteiktas lengvatas už praėjusius metus iki kitų metų sausio 10 d.
29. Už tvarkos aprašo vykdymą atsakingi seniūnijų seniūnai, vietinės rinkliavos administratorius.
30. Tvarkos aprašo vykdymo kontrolę vykdo Savivaldybės administracijos direktorius.

_______________________
